अब आहा–रारा पोखरा गोल्डकप
आहा–रारा गोल्डकप फुटबल प्रतियोगिता अब ‘आहा–रारा पोखरा गोल्डकप’ को नामबाट हुने भएको छ । पोखराको व्यावसायिक घराना केसी ग्रुपले थप १० वर्ष मुख्य प्रायोजनलाई निरन्तरता दिने सम्झौता भएसँगै प्रतियोगिताको नाम फेरिएको हो । केसी ग्रुपको हिमश्री फुड्स प्रालिले प्रतियोगिताको मुख्य प्रायोजन गर्दै आएको थियो ।
पोखरा — आहा–रारा गोल्डकप फुटबल प्रतियोगिता अब ‘आहा–रारा पोखरा गोल्डकप’ को नामबाट हुने भएको छ । पोखराको व्यावसायिक घराना केसी ग्रुपले थप १० वर्ष मुख्य प्रायोजनलाई निरन्तरता दिने सम्झौता भएसँगै प्रतियोगिताको नाम फेरिएको हो । केसी ग्रुपको हिमश्री फुड्स प्रालिले प्रतियोगिताको मुख्य प्रायोजन गर्दै आएको थियो ।उक्त अवधि १० वर्ष बढाउने प्रतियोगिता आयोजक सहारा क्लब र हिमश्री फुड्सबीच मंगलबार पोखरामा सम्झौता भएको छ । प्रालिका कार्यकारिणी अध्यक्ष प्रेमकुमारी केसी र आयोजक सहाराका अध्यक्ष हरिराम गुरुङबीच सम्झौतापत्रमा हस्ताक्षर भयो । २०८८ सम्मको सम्झौताबमोजिम हिमश्रीले कुल २ करोड ७१ लाख क्लबलाई प्रदान गर्नेछ । पोखराका समाजसेवी, उद्योगी एवं पूर्वसांसद सूर्यबहादुर केसीको पहल र सक्रियतामा ०५९ मा आहा गोल्डकपमा हिमश्री फुड्सको उत्पादन आहा तयारी चाउचाउले मुख्य प्रायोजनको सम्झौता गरेको थियो । त्यसको १० वर्षपछि ०६९ आहा–रारा गोल्डकप नामकरणमा १० वर्षको करार भएकोमा अब आहा–रारा पोखरा गोल्डकप फुटबल प्रतियोगिता नामकरणसहित सम्झौता भएको हो ।मुख्य प्रायोजनवापत पहिलो ३ वर्षमा वार्षिक १८ लाख, दोस्रो ३ वर्ष वार्षिक २१ लाख, तेस्रो ३ वर्ष वार्षिक २४ हजार र ०८८ मा २७ लाख रुपैयाँ चरणबद्ध रूपमा प्रदान गर्ने सहमति भएको छ । प्रतियोगिताको व्यवस्थापकीय पक्षका लागि प्रालिले प्रत्येक ३ वर्ष ४ लाख ५० हजार, दोस्रो ३ वर्ष ५ लाख २५ हजार, तेस्रो ३ वर्ष ६ लाख २५ हजार र ०८८ मा ७ लाख रुपैयाँ प्रदान गर्नेछ । पछिल्लोसहित ३० वर्षसम्मको दीर्घकालीन सम्झौता नेपाली खेलक्षेत्रमा मुख्य प्रायोजनवापत सबैभन्दा लामो समयसम्मको पहिलो सम्झौता हो ।यसबाहेक हिमश्रीले स्व. सूर्यबहादुर केसी सहारा फुटबल एकेडेमीलाई दुई वर्षदेखि वार्षिक १५ लाख रुपैयाँ प्रदान गर्दै आएको छ । १० वर्षसम्मको उक्त सम्झौताबमोजिम ३० लाख रुपैयाँ प्राप्त भइसकेको क्लबका महासचिव रामजीप्रसाद अधिकारीले जनाए ।हिमश्री फुड्सका निर्देशक किरण केसी र प्रकाश केसीले बुवा (सूर्यबहादुर)को खेल लगायत विभिन्न क्षेत्रमा सहयोगको भावनाको स्मरण गरे । उनीहरूले बावुको पदचाप आफूहरूले पछ्याएको र आगामी दिनमा समेत सन्ततिले पनि सहारालाई टेवा दिइरहने विश्वास व्यक्त गरे । फुटबलमार्फत सामाजिक सेवामा क्रियाशील सहारा मोफसलको प्रतिष्ठित क्लब रहेको बताउँदै उनीहरूले आफूहरूबीच अन्योन्याश्रित सम्बन्ध रहेको बताए ।सहारा क्लबले पहिलोपल्ट ०५८ मा क्याराभान गोल्डकप गरेको थियो । त्योसहित अब २२ औं संस्करण पुस १४ देखि २३ पोखरा रंगशालामा हुँदै छ । प्रतियोगितामा १० टिमले भाग लिनेछन् ।कठिन परिस्थिति एवं विपन्न वर्गका बालकलाई शिक्षा, दीक्षा तथा फुटबल सिकाउन आवासीय सुविधासहित क्लबले पोखरा–१७ दोभिल्लामा स्व.सूर्यबहादुर केसी सहारा एकेडेमी सञ्चालन गर्दै आएको छ । एकेडेमीमा हाल तेस्रो ब्याचका १३ बालक आश्रित छन् ।आहा–रारा पोखरा गोल्डकपको मुख्य प्रायोजन गर्ने सम्झौतापत्र गर्दै हिमश्री फुड्सकी प्रेमकुमारी केसी र आयोजक सहारा क्लबका हरिराम गुरुङ । तस्बिर : दीपक/कान्तिपुर